*Vēstules projekts Saeimas Aizsardzības,*

 *iekšlietu un korupcijas novēršanas komisijai*

Latvijas Republikas Saeimas

Aizsardzības, iekšlietu un korupcijas novēršanas komisijai

Par darba grupas izveidošanu

Atbildot uz Saeimas Aizsardzības, iekšlietu un korupcijas novēršanas komisijas 2011.gada 16.marta vēstuli Nr.9/6-2-n/113-2011, kurā Ministru kabinetam lūgts apsvērt iespēju izveidot darba grupu, kura atbilstoši Eiropas Savienības prezidentvalsts sagatavotajam projektam „Eiropas Savienības Padomes secinājumi par turpmāku risku novērtējuma izstrādi, lai pārvarētu katastrofas Eiropas Savienībā” (17830/10) un Eiropas Komisijas darba dokumentam „Riska novērtējuma un kartējuma pamatnostādnēm katastrofu pārvarēšanas jomā” (17833/10) apzinātu un novērtētu nākotnes apdraudējumus un riskus, kā arī modelētu to pārvarēšanas scenārijus, informējam par sekojošo.

Atbilstoši Krīzes vadības padomes 2011.gada 26.janvāra sēdes protokola Nr.19, 4.§. 1.1. apakšpunktā dotajam uzdevumam Iekšlietu ministrija ir sagatavojusi Ministru prezidenta rīkojuma projektu par darba grupas izveidošanu apdraudējumu un risku apzināšanai, novērtēšanai un noteikšanai, ar mērķi nodrošināt Eiropas Savienības Padomes secinājumos par turpmāku riska novērtējumu izstrādi, lai pārvarētu katastrofas Eiropas Savienībā noteikto pasākumu izpildi. Darba grupai tiks uzdots līdz 2011.gada 1.oktobrim veikt šādus uzdevumus:

1. izskatīt ministriju iesniegto informāciju, kas sagatavota atbilstoši Eiropas Komisijas darba dokumentam „Riska novērtējuma un kartējuma pamatnostādnēm katastrofu pārvarēšanas jomā” (17833/10) (turpmāk - Pamatnostādnes);
2. sagatavot priekšlikumus par nepieciešamajiem grozījumiem normatīvajos aktos, lai nodrošinātu Pamatnostādņu piemērošanas vienveidību;
3. nodrošināt „Eiropas Savienības Padomes secinājumi par turpmāku risku novērtējuma izstrādi, lai pārvarētu katastrofas Eiropas Savienībā” (17830/10) dalībvalstīm dotos uzdevumus.

Darba grupas vadītājam līdz 2011.gada 1.novembrim ir jāiesniedz informatīvais ziņojums Krīzes vadības padomei par minēto uzdevumu izpildi.

Rīkojuma projekts „Par darba grupu apdraudējumu un risku apzināšanas, novērtēšanas un noteikšanas nodrošināšanai” šobrīd tiek saskaņots ar Aizsardzības ministriju, Ārlietu ministriju, Ekonomikas ministriju, Finanšu ministriju, Satiksmes ministriju, Tieslietu ministriju, Veselības ministriju, Vides aizsardzības un reģionālās attīstības ministriju un Zemkopības ministriju. Tiklīdz tiks pabeigta rīkojuma projekta saskaņošanas procedūra, tas tiks parakstīts.

Ar cieņu,

Ministru prezidents V.Dombrovskis

Iesniedzējs:

Iekšlietu ministre L.Mūrniece

Vīza:

Valsts sekretāre I.Pētersone

01.04.2011.

301

M.Ostrovskis

67219238

maris.ostrovskis@iem.gov.lv